એ પછીના દિવસો ગુલાલ અને મલ્હાર માટે પૃથ્વી પર ઊતરેલું સ્વર્ગ હતા. ગુલાલ સેમિનારમાં પણ નહોતી જતી. આખો દિવસ બંને ફર્યાં કરતાં. ક્યારેક ગુલાલની ગાડીમાં ખુલ્લેઆમ, કયારેક લોકલ ટ્રેનની ભીડમાં, ક્યારે ટેક્ષીમાં તો ક્યારે પગપાળા. હાથમાં હાથ નાંખીને મુંબઈની સડકોને ખૂંદી રહ્યાં હતાં. એમની સાથે એમનો પ્રેમ પણ દોડવા લાગ્યો હતો. સ્પીડબ્રેકરોની પરવા કર્યા વગર, રસ્તામાં આવતા ‘સ્લો પ્લીઝ’ના સાઇન બોર્ડને અવગણીને અને ટ્રાફિક સિગ્નલોના નિયમોને તોડીને. મુંબઈના મલ્ટીપ્લેક્ષ થિયેટરોના ખૂણાના બોક્સ બંનેના સાહચર્યના સાક્ષી બનવા લાગ્યાં હતાં અને તાજ હોટેલનો સ્યૂટ બંનેની ધિંગામસ્તીનો બોલતો પુરાવો બની ગયો હતો.